ഇതൊക്കെ യു.പിയില് നടക്കും,ഡല്ഹിയില് അനുവദിക്കില്ല , യു.പി.പൊലീസിനെ കടുത്ത ഭാഷയില് വിമര്ശിച്ച് ഡല്ഹി ഹൈക്കോടതി ന്യൂഡല്ഹി: പ്രായപൂര്ത്തിയായ പെണ്കുട്ടി വീട്ടുകാരുടെ ഇഷ്ടത്തിന് വിരുദ്ധമായി വിവാഹം കഴിച്ച യുവാവിന്റെ, പിതാവിനെയും സഹോദരനെയും അറസ്റ്റ് ചെയ്ത ഉത്തര്പ്രദേശ് പൊലീസിനെ രൂക്ഷഭാഷയില് വിമര്ശിച്ച് ഡല്ഹി ഹൈക്കോടതി. ഇതെല്ലാം യു.പിയില് നടക്കുമെന്നും ഡല്ഹിയില് അനുവദിക്കില്ലെന്നുമാണ് ഹര്ജി പരിഗണിക്കവേ ഡല്ഹി ഹൈക്കോടതി ജസ്റ്റിസ് മുക്ത ഗുപ്ത രൂക്ഷഭാഷയില് വിമര്ശിച്ചത്. കുടുംബത്തിന്റെ ഇഷ്ടത്തിന് വിരുദ്ധമായി വിവാഹം കഴിച്ചുവെന്നും സംരക്ഷണം വേണമെന്നും ആവശ്യപ്പെട്ട് കഴിഞ്ഞ ജൂലായ് 1നാണ് ദമ്ബതികള് കോടതിയെ സമീപിച്ചത്. പെണ്കുട്ടിയുടെ വീട്ടുകാര് ഉപദ്രവിക്കുന്നുവെന്നായിരുന്നു പരാതി. ഇതിനിടെയാണ് യു.പി. പൊലീസ് യുവാവിന്റെ സഹോദരനെയും പിതാവിനെയും അറസ്റ്റ് ചെയ്യുന്നത്. ഇന്നലെ കേസ് പരിഗണിച്ച കോടതി കണക്കറ്റ ഭാഷയില് യു.പി പൊലീസിനെ വിമര്ശിച്ചു. പ്രായപൂര്ത്തിയായ രണ്ട് പേര് വിവാഹം ചെയ്യുന്നത് നിങ്ങള് തടയുന്നതെന്തിനെന്ന് ചോദിച്ച കോടതി പെണ്കുട്ടി പ്രായപൂര്ത്തിയായതാണോ അല്ലയോ എന്ന് തിരക്കിയോ എന്നും യു.പി പൊലീസിനോട് ആരാഞ്ഞു. ആരെങ്കിലും പരാതിയുമായി എത്തിയാലുടന് ഇറങ്ങിപ്പുറപ്പെടുകയാണോ?. അന്വേഷണം നടത്തുന്നതിന് മുമ്ബ് പരാതി വായിക്കില്ലേ? ഞാന് എല്ലാ സി.സി ടി.വി ദൃശ്യങ്ങളും പരിശോധിക്കും. നിങ്ങള് യു.പിയില് നിന്ന് അവരെ അറസ്റ്റ് ചെയ്യാന് ഡല്ഹിയില് എത്തിയെന്ന് തെളിഞ്ഞാല് നിങ്ങള്ക്ക് എതിരെ വകുപ്പ് തല അന്വേഷണത്തിന് ഉത്തരവിടുമെന്നും ബെഞ്ച് വ്യക്തമാക്കി. കേസ് അടുത്തമാസം 17ന് പരിഗണിക്കാന് മാറ്റി. കേസില് പറയുന്ന വിവാഹം കഴിഞ്ഞ പെണ്കുട്ടിക്ക് 21 വയസ് പൂര്ത്തിയായതാണെന്ന് പൊലീസ് തയാറാക്കിയ എഫ്.ഐ.ആറില് വ്യക്തമാണ്. പ്രായപൂര്ത്തിയായ ഡല്ഹി സ്വദേശി യുവാവും യു.പി. സ്വദേശിയായ യുവതിയും ജൂലായില് സ്വന്തം ഇഷ്ടപ്രകാരം വിവാഹം കഴിച്ചിരുന്നു. എന്നാല് അത് പെണ്കുട്ടിയുടെ കുടംബത്തിന് സമ്മതമല്ലായിരുന്നു. വീട്ടുകാരില് നിന്ന് ദമ്ബതികള്ക്ക് ഭീഷണി നേരിട്ടിരുന്നു. ഒടുവില് യുവാവിന്റെ പിതാവിനെയും സഹോദരനെയും ഡല്ഹി പൊലീസിനെ അറിയിക്കാതെ യു.പിയിലെ ഷാംലി പൊലീസ് അറസ്റ്റ് ചെയ്തിരുന്നു. അറസ്റ്റ് നടന്ന് ഒരു മാസമായിട്ടും ഇവര് എവിടെയാണെന്ന വിവരം ലഭിച്ചിരുന്നില്ല. യുവതിയുടെ അമ്മയുടെ പരാതിയെ തുടര്ന്നാണ് സെപ്തംബര് എട്ടിന് അറസ്റ്റ് ചെയ്തതെന്ന് ഡല്ഹി പൊലീസ് കോടതിയെ അറിയിച്ചു